Лъэпкъхэр зэкъуэтмэ
Аруан дэт къуажэ библиотекэм щекIуэкIащ тхыдэм и сыхьэт. Адыгэхэмрэ балъкъэрхэмрэ я зэкъуэтыныгъэмрэ я зыужьыныгъэмрэ теухуауэ къызэрагъэпэща пшыхьым щытепсэлъыхьащ зы щIыналъэ щызэдэпсэу лъэпкъ зэхуэмыдэхэм яку дэлъын хуей мамырыгъэмрэ шыIэныгъэмрэ, залымыгъэкIэ зи Хэкур зэгуэр зрагъэбгына лъэпкъхэм ягъуэтыжа зыужьыныгъэм, ди къэралым щекIуэкIа ухуэныгъэ инхэр зи фэ дэхуа цIыху гуащIафIэхэм.
«Бгырысхэм я къуажэжь къагъэзэжащ» фIэщыгъэм щIэту къызэрагъэпэща мы Iуэхум хэтыну кърагъэблэгъат республикэм унагъуэмрэ сабийхэмрэ ядэIэпыкъунымкIэ и центрым щыIэ сабийхэр. Ахэр къеджащ лъэпкъхэм я зэныбжьэгъугъэм, къэралым и лъэхъэнэ гугъухэм, цIыху гъащIэм, лэжьыгъэм зи сатыр мыкIуэдыжхэр хуэзыгъэпса КIыщокъуэ Алим, Кулиев Къайсын, Макитов Сэфар сымэ я усэхэм.
Лъэпкъхэм я зэкъуэтыныгъэм теухуауэ Аруан къуажэм щIэх-щIэхыурэ щрагъэкIуэкI зэIущIэ, пшыхь, гъэлъэгъуэныгъэ гъэщIэгъуэнхэр. Къапщтэмэ, мы адыгэ жылэжьым балъкъэр унагъуэхэр щыпсэу зы уэрамышхуэ иIэщ. А хьэблэр Мысостейм къызэрыхэтIыс-хьэрэ зэманыфI дэкIащ, икIи лъэпкъитIри зы унагъуэм хуэдэу зэгурыIуэрэ зэдэIуэжу щызэдопсэу.
ШЭРЭДЖ Дисэ.
